Slovenská astronomická spoločnosť pri SAV

Ženy a dievčatá v astronómii
2025-02-27 17:00 - 21:00 (Europe/Bratislava) | Centrum voľného času Domino, Popradská 86, Košice, 04011, Slovenská republika
Organizácia Spojených národov vyhlásila 11. február za Medzinárodný deň žien a dievčat vo vede. Od roku 2019 Medzinárodná astronomická únia (IAU) v termíne od 11. februára do 8. marca iniciuje aktivity, ktoré sa zameriavajú na ženy a dievčatá v astronómii. Aj Slovenská astronomická spoločnosť pri SAV organizuje aktivity, ktoré vyzdvihujú úlohu žien v rozvoji vedy a zároveň povzbudzujú dievčatá, aby uvažovali o kariére v astronómii.
IAU národní koordinátori pre popularizáciu astronómie na Slovensku, Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná v rámci iniciatívy IAU Ženy a dievčatá v astronómii. Podujatie, ktoré je organizované v rámci spolupráce s Astronomickým ústavom SAV, v. v. i., sa uskutoční vo štvrtok 27. februára 2025 v priestoroch hvezdárne a planetária Centra voľného času v Košiciach.
Podujatie začne o 17:00 hod. premietaním dokumentárnych filmov. Iniciatívu IAU Ženy a dievčatá v astronómii predstaví Poradca národného koordinátora pre popularizáciu astronómie IAU na Slovensku doc. RNDr. Rudolf Gális, PhD. (Prírodovedecká fakulta Univerzity P. J. Šafárika v Košiciach).
Program bude pokračovať prednáškou Po stopách hviezdneho vetra, ktorú prednesie Mgr. Natalia Shagatova, PhD. (Astronomický ústav SAV, v. v. i., Tatranská Lomnica).
Hviezdny vietor je neoddeliteľnou súčasťou života hviezd od ich zrodu až po zánik. V prednáške si povieme, čo to vlastne hviezdny vietor je, ako vzniká a čo sa o ňom dokážeme dozvedieť z astronomických pozorovaní. Na záver sa pozrieme aj na extrémnejšie prípady hviezdnych vetrov, ktoré dokážu výrazne ovplyvňovať svoje okolie.
Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času v Košiciach.

(Ilustrácia hviezdneho vetra, zdroj: ESA–C. Carreau/Nazé et al.)

Opýtaj sa astronómky
2025-02-11 - 2025-02-28 | Astronomický ústav SAV v. v. i., Stará Lesná, Slovenská republika
Pri príležitosti Medzinárodného dňa žien a dievčat vo vede pripravil Astronomický ústav SAV, v. v. i., pre širokú verejnosť zajímavú aktivitu. Ľudia môžu na diaľku položiť otázky jednej z ich astronómiek. Keďže tento rok zažívame na Zemi maximum slnečnej aktivity, Kancelária pre popularizáciu astronómie IAU si stanovila za cieľ propragovať práve slnečnú fyziku. Oslovená vedkyňa sa venuje výskumu slnečných protuberancií a slnečným erupciám. Ochotne odpovie nie len na to, ako sa k astronómii dostala a čo sa jej na nej páči.
A ako sa teda môžete opýtať? Napíšte svoju otázku do komentára pod príspevkom na profile Astronomického ústavu, alebo priamo mailom. Otázky posielajte do konca februára. Na Medzinárodný deň žien, dňa 8. marca budú zverejnené odpovede.

Od aurory k airglowu
2025-01-30 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 30. januára 2025 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Od aurory k airglowu, ktorú prednesie pracovník Ústavu experimentálnej fyzky SAV, v. v. i. v Košiciach RNDr. Šimon Mackovjak, PhD. O polárnej žiare (aurore) počul už snáď každý. Počuli ste však už o jave, ktorý sa nazýva airglow? Čo majú tieto javy spoločné a je možné ich sledovať aj zo Slovenska? A čo sa pomocou nich vlastne vieme dozvedieť o vesmíre? Odpovede aj na tieto otázky prinesie prednáška, ktorá bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Deň vo vesmíre - podujatie ARISS
2025-01-25 12:00 - 17:30 | Prešovská univerzita, 17. novembra 3723, Prešov, 080 01, Slovenská republika
Dňa 25. januára 2025 sa v rámci programu ARISS (Amateur Radio on the International Space Station) uskutoční v aule Prešovskej Univerzity vzrušujúce popoludnie plné zaujímavých prednášok o vesmíre, živote na Medzinárodnej vesmírnej stanici a zábavných aktivít venovaných kozmonautike. Vrcholom popoludnia bude prvé slovenské verejné rádiové spojenie s členom posádky ISS, ktorý bude odpovedať na otázky detí a študentov.
Podujatie, ktoré organizátori nazvali Deň vo vesmíre, sa začne o 12:00 predstavením projektu ARISS a priblížením toho, kto sú a čo robia radioamatéri. Mgr. Jana Plauchová z Hvezdárne a planetária v Žiari nad Hronom predstaví ISS, astronautku Sunitu Williams a porozpráva o misii ARTEMIS, ktorá má v roku 2027 vrátiť človeka na Mesiac. Pani doc. RNDr. Mária Csataryová, PhD. z Prešovskej Univerzity svojou prednáškou „Vesmír známy aj neznámy“ uzavrie prvú časť programu. Po prestávke bude nasledovať kvíz o kozmonautike, do ktorého sa zapoja všetci účastníci priamo v aule. V druhej časti programu si vypočujeme prednášku o lietaní v podaní pána doc. RNDr. Sergeja Iľkoviča, PhD. z Prešovskej Univerzity a nasledovať budú prednášky o projekte fotografovania Zeme z ISS pod názvom Sally Ride EarthKAM a o stavbe amatérskych satelitov CanSAT. Tieto prednášky pripravili páni Mgr. Roman Tomčík a Alexander Jozef Dobrovič z Hvezdárne a planetária v Prešove.
Vrcholom celého podujatia, v čase od 16:21 do 16:31 CET, bude samotné spojenie s ISS, ktoré realizujú rádioamatéri cez radioamatérske vysielacie zariadenia. Vybrané deti zo škôl prešovského a košického kraja a skautských zborov na území Košíc položia astronautke naživo počas preletu ISS tieto otázky:
1. What’s the most unexpected thing you’ve learned about yourself in space?
2. How do you cope with boredom on long missions?
3. If you could bring one item from Earth on the ISS, what would it be?
4. Is it true that Astronauts on the ISS need to know how to speak Russian, how to swim and how to make origami?
5. How do you perceive gravity in space?
6. What’s your favorite way to spend free time on the ISS?
7. What’s the most surprising part of living in close quarters with the same people for months?
8. If you are in a space suit, and have an itch, how do you scratch yourself?
9. How do you measure weight in space?
10. What’s the most challenging part of communicating with Earth while in orbit?
11. If you could send a message to everyone on Earth, what would it be?
12. How do you prepare for emergencies, like a fire or air leak, on the ISS?
13. What’s the most fascinating thing you’ve learned about the universe in space?
14. How do you keep track of time with 16 sunrises and sunsets every day?
15. What’s the most fun or creative thing you’ve done using microgravity?
Program zakončíme záverečnou tombolou pre všetkých zúčastnených hostí.
Priebeh programu bude možné sledovať na YouTube kanáli, aktuálne informácie o celom podujatí sú dostupné FB skupine alebo na tejto stránke.
Deň vo vesmíre je výsledkom intenzívnej spolupráce Prešovskej Univerzity, Hvezdárne a Planetária v Prešove, Hvezdárne a Planetária Maximiliana Hella v Žiari nad Hronom a slovenských rádioamatérov. Koordinátorom celého projektu je Matúš OM8ATE a organizačný tím je zložený z Vlada OM3TWM, Peťa OM0TM, Paľa OM0WT, Miša OM8HML, Dominika OM6LL, Rada OM8BU, Paľa OM0ET, Jara OM8JAP a Jara OM8FT.

Čínske súhvezdia - história, mytológia a súčasnosť
2024-12-19 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 19. decembra 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Čínske súhvezdia – história, mytológia a súčasnosť, ktorú prednesie pracovník Astronomického ústavu SAV, v. v. i. v Tatranskej Lomnici Mgr. Ľubomír Hambálek, PhD. Územie, ktoré dnes voláme Čína je obývané po tisíce rokov a bolo zdrojom objavov v matematike, astronómii a iných vedách. Z historických prameňov sa zachovali polohy a zoznamy hviezd a ich usporiadanie do „súhvezdí“, v dnešnom ponímaní asterizmov. Izolácia čínskej kultúry a zakorenená tradícia prispela k stáročia trvajúcim preberaniam predošlých poznatkov, ktoré sa do dnešnej doby zmenili len málo. Pre nás sú ich súhvezdia známe najmä prostredníctvom čínskych horoskopov. Ich mytológia je ale na míle vzdialená od tej našej.
Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Vesmírny odpad a opakované vstupy do atmosféry
2024-12-12 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov:            Vesmírny odpad a opakované vstupy do atmosféry

Prednášajúci:       Mgr. Jiří Šilha, PhD., Fakulta matematiky, fyziky a informatiky UK, Bratislava

Čas a dátum:       17:30, 12. decembra 2024
Abstrakt: Vesmírna premávka sa neustále zvyšuje vďaka pribúdajúcim satelitom a vesmírnemu odpadu. Nekontrolované prostredie môže viesť ku destabilizácii oblasti v blízkom okolí Zeme. Aj keď atmosféra slúži ako prirodzený mechanizmus na likvidáciu týchto telies, veľké družice a raketové stupne môžu prežiť prechod atmosférou Zeme a ohroziť ľudí na povrchu. V prednáške bude prezentovaný súčasný stav umelých objektov na obežnej dráhe Zeme, vznik odpadu a o zánik telies v atmosfére Zeme. Detailne sa predstaví slovenská ESA misia ROSIE, prvá misia svojho druhu, počas ktorej sa lietadlom monitoroval úmyselný vstup družice Cluster do atmosféry Zeme za účelom pochopenia fyzikálnych procesov týchto javov a zvýšenia bezpečnosti ľudí na Zemi.

Ako to vyzerá, keď sa stretne 2000 astronómov?
2024-11-29 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Radi by sme vás pozvali na ďalšiu prednášku v rámci Klubu astronómov SNM s názvom Ako to vyzerá, keď sa stretne 2000 astronómov? – Valné zhromaždenie IAU Kapské mesto 2024, ktorá sa uskutoční 29. novembra 2024 o 17:30 hod. v Objavovni (3. poschodie) Prírodovedného múzea SNM na Vajanského nábreží v Bratislave.

Sme radi, že pozvanie prijal Mgr. Patrik Čechvala, PhD. z Fyzikálního ústavu AV ČR, v. v. i. v Prahe. Ako názov napovedá, prednáška bude venovaná tohtoročnému Valnému zhromaždeniu Medzinárodnej astronomickej únie.

V auguste tohto roka sa v ďalekom Kapskom meste konalo v poradí už XXXII. Valné zhromaždenie Medzinárodnej astronomickej únie. Jedná sa o jedinečné stretnutie astronómov z celého sveta, ktoré sa odohráva každé 3 roky. Tento rok sa v Juhoafrickej republike stretlo vyše 2000 astronómov zo 107 krajín. Priestor bol venovaný nielen výmene najnovších astronomických poznatkov, ale aj diskusiám o ďalšom smerovaní medzinárodného astronomického výskumu, prijímaniu rezolúcií majúcich medzinárodný dopad alebo voľbám nových členov jednotlivých štruktúr únie. Napríklad práve počas XXVI. Valného zhromaždenia v Prahe bolo odsúhlasené, že Pluto stratilo štatút planéty a bolo preradené medzi trpasličie planéty. Počas prednášky si vysvetlíme význam Medzinárodnej astronomickej únie pre medzinárodné spoločenstvo, priblížime si niektoré zaujímavé projekty, ktoré zastrešuje (niektoré spojené aj so Slovenskom) a nahliadneme spolu do Kapského mesta.

Zaujímavé astronomické úkazy v roku 2025
2024-11-14 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná vo štvrtok 14. novembra 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov. O 18:00 hod. bude pokračovať prednáškou Zaujímavé astronomické úkazy v roku 2025, ktorú prednesie pracovník Centra voľného času Ing. Peter Kaňuk (SAS pri SAV). Prednáška bude dostupná v rovnakom čase aj online.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Týždeň vedy a techniky na Slovensku
2024-11-11 - 2024-11-15 | Astronomický ústav SAV v. v. i., Stará Lesná, Slovenská republika
Slovenská astronomická spoločnosť pri SAV a Astronomický ústav SAV v.v.i. Vás pozývajú na prednášky a večerné pozorovania, ktoré usporadúvajú počas Týždňa vedy a techniky na Slovensku. Príďte nás od 11. do 15. novembra navštíviť na Astronomický ústav. Tešíme sa na Vás.

Slovenská amatérska obloha 2024
2024-10-25 - 2024-10-27 | Penzión Kerametal – Areál športov, Mláky 13, Látky, 985 45, Slovenská republika
SAO je víkendové stretnutie voľnočasových (amatérskych) astronómov a každého komu je blízke pozorovanie nočnej oblohy. Stretnutie je spojené s výmenou skúseností, prezentáciou profesionálnych astronomických programov vhodných pre amatérov, astrofotografických postupov, predstavením noviniek v pozorovateľskej technike a mnohého iného pre zatraktívnenie vášho pozorovania oblohy. Organizátorom je Krajská hvezdáreň a planetárium Maximiliána Hella v Žiari nad Hronom v spolupráci so Sekciou pre vzdelávanie a popularizáciu astronómie Slovenskej astronomickej spoločnosti pri SAV a Slovenským zväzom astronómov.
Podujatie sa pravidelne uskutočňuje na jeseň v náruči krásnej stredoslovenskej prírody a v astronomicky prajnom prostredí podhoria Poľany v penzióne KERAMETAL. Penzión s naším pozorovacím miestom leží v nadmorskej výške 1 000 m. n m., v blízkosti osady Mláky (obec Látky) asi 12 km od Hriňovej na strednom Slovensku.
Na SAO sú pozvaní najmä amatérski pozorovatelia oblohy so svojou astronomickou technikou a v prípade záujmu aj so svojimi rodinnými príslušníkmi. Program väčšinou pozostáva predovšetkým z príspevkov jednotlivých účastníkov, kde odzneje to, čomu sa na poli astronómie venujeme vo svojich domácich podmienkach. Bežnými témami sú vlastná astronomická technika, námety na pozorovania, pozorovateľne, pozorovacie podmienky a podobne.
Témou tohtoročného stretnutia bude Medziplanetárna hmota a tak odznejú príspevky venované jej prehľadu, možnostiam pozorovania a všeobecne aktuálnym otázkam týkajúcich sa výskumu nášho bezprostredného vesmírneho okolia.
Večer a v noci využívame výborné miestne podmienky k vlastným astronomickým pozorovaniam alebo k foteniu objektov nočnej oblohy. Jarnou verziou amatérskeho pozorovateľského stretnutia je Stredoslovenský Messierov maratón.
Okrem astronomického programu je v rámci podujatia možné využiť ihriská a okolie penziónu na športové a rekreačné aktivity (basketbal, futbal, tenis, turistika a pod.)
Prihlasovací formulár na SAO 2024 nájdete v tomto odkaze.
Viac informácií vám poskytneme na adrese sao@planetarium.sk alebo na tel. čísle 0904 090 144 (T. Dobrovodský).

KOLOS 2024
2024-10-24 13:00 - 2024-10-26 14:00 | Hotel Kamei, Rybnická 2709, Snina, 069 01

Airglow - (ne)viditeľná hranica s vesmírom
2024-10-03 18:00 - 21:00 | Ústav experimentálnej fyziky SAV, Bulharská 557/4, Košice, 04001, Slovenská republika
SPACE::TALK je pravidelný meetup záujemcov o vesmírny výskum a kozmické inžinierstvo.
SPACE::TALK #27 bude vo štvrtok 3. 10. 2024 o 18:00 na Bulharskej 4, Košice.
TALK: Airglow – (ne)viditeľná hranica s vesmírom
Kde začína vesmír? Čo sa vlastne deje na rozhraní medzi atmosférou Zeme a kozmickým priestorom? A ako vôbec vieme skúmať túto oblasť s výškou 80 až 400 km, ktorá je privysoká pre lietadlá a prinízka pre satelity? Odpovede na tieto otázky nám prináša výskum airglowu, nevýraznej svetelnej emisie, o ktorej ste možno ešte ani nepočuli. Airglow je fantastickým indikátorom procesov, ktoré môžu ovplyvňovať aj náš každodenný život. Počas prednášky sa dozviete, čo je airglow a ako vzniká. Ako sa pozoroval na Slovensku už pred 60 rokmi a ako ho pozorujeme dnes. A v neposlednom rade, aké fyzikálne procesy vieme vďaka nemu sledovať a prečo je to dôležité.
SPEAKER: Šimon Mackovjak, kozmický fyzik
Šimon získal PhD. v odbore Astronómia a Astrofyzika na FMFI UK v Bratislave v roku 2014. Pôsobil na Astronomickom ústave AV ČR v Českej republike a ako postdoc na ISDC, Data Centre for Astrophysics, University of Geneve vo Švajčiarsku. Od roku 2016 pracuje na Oddelení kozmickej fyziky, ÚEF, SAV v. v. i. v Košiciach, kde sa venuje javom v blízkom vesmíre pomocou metód strojového učenia. Viedol niekoľko ESA projektov a za výsledky svojho výskumu získal cenu SAV za rok 2021 pre mladých vedeckých pracovníkov. V roku 2024 absolvoval vďaka Fulbrightovmu programu výskumný pobyt v Center for Space Physics, Boston University v USA, kde sa venoval najmä airglowu, o ktorom bude aj talk. Cez aktivity pod značkou SPACE::LAB zapája ďalších mladých ľudí do vesmírneho výskumu a kozmického inžinierstva v Košiciach.
SPACE::TALK je aktivitou pod značkou SPACE::LAB http://www.space-lab.sk

Mexické čierne Slnko
2024-10-02 18:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť (SAS) pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach Vás srdečne pozývajú na ďalšie podujatie z cyklu Astronomické štvrtky SAS pri SAV, ktoré sa koná mimoriadne v stredu 2. októbra 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., sa koná v rámci celosvetového projektu Medzinárodnej astronomickej únie 100 hodín astronómie. Počas 100 hodín (2. – 5. októbra 2024) budú mať záujemcovia po celom svete možnosť zúčastniť sa rôznych astronomických aktivít, vrátane stretnutí profesionálnych a amatérskych astronómov, aktivít podnecujúcich kritické myslenie mládeže, ako aj ľudí všetkých vekových skupín a podujatí zvyšujúcich povedomie o dôležitosti prirodzene tmavej oblohy. Aktivity môžu mať rôznu formu: od prehliadok, rozhovorov, pozorovaní objektov dennej a nočnej oblohy, prednášok, až po kreatívne umelecké projekty.
Podujatie začne o 18:00 hod. krátkym predstavením projektu 100 hodín astronómie (doc. RNDr. Rudolf Gális, PhD.) a bude pokračovať prednáškou Mexické čierne Slnko, ktorú prednesie známy slovenský astrofotograf Ing. Róbert Barsa. V prednáške spojenej s cestopisom účastníkom porozpráva o tom, ako sa v apríli 2024 skupina odvážnych slovenských astronómov vydala na expedíciu za pozorovaním úplného zatmenia Slnka až do ďalekého Mexika. Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

100 hodín astronómie
2024-10-02 - 2024-10-05 | Slovenská republika
V dňoch 2. – 5. októbra 2024 bude Úrad pre popularizáciu astronómie Medzinárodnej astronomickej únie (IAU OAO) v spolupráci s Medzinárodnou spoločnosťou planetárií (IPS) pokračovať v tradícii koordinovania celosvetovej série podujatí v rámci projektu 100 hodín astronómie. V tomto roku pri príležitosti osláv 100 rokov planetárií. V roku 1923 bol v nemeckej Jene zostrojený prvý projektor planetária a o dva roky neskôr otvorilo svoje brány prvé planetárium v Mníchove. V rokoch 2023 až 2025 svet oslávi storočnicu planetárií a nespočetné spôsoby, akými ovplyvnili našu spoločnosť.
Vzhľadom na rastúcu úroveň svetelného znečistenia na celom svete je na mnohých miestach nemožné zažiť skutočne tmavú oblohu. Planetáriá sa tak stali oázami tmavej oblohy – útočiskami pre nadšencov nočnej oblohy, ktoré verejnosti približujú vesmír. Dokonca aj na miestach, kde je obloha chránená pred svetlami miest, sú planetáriá stále silným vzdelávacím nástrojom pre pochopenie vesmíru a nášho miesta v ňom. IAU OAO vyzýva všetkých, aby navštívili miestne planetárium – malé, veľké, mobilné alebo stacionárne – a ponorili sa do zázrakov nášho vesmíru.
IAU OAO a IPS dúfajú, že sa im podarí aktivizovať planetáriá na celom svete, aby sa zapojili do tohto programu! Zapojiť sa je jednoduché:

Naplánujte špeciálne podujatie v rámci 100 hodín astronómie alebo si určte niektoré už existujúce predstavenia, na ktoré by ste chceli v tomto čase upozorniť.
Stiahnite si mediálne materiály.
Propagujte svoje podujatie spolu s projektom 100 hodín astronómie a pokúste sa priviesť pod kupolu čo najširšiu verejnosť!

Hoci témou 100 hodín astronómie v roku 2024 je 100 rokov planetárií, duchom tohto projektu je spájať ľudí prostredníctvom úcty, ktorú v nás všetkých vzbudzuje astronómia. Dúfame, že ľudia na celom svete budú šíriť svoju lásku k astronómii – či už pod kupolou alebo pod skutočnou oblohou!
Kalendár globálnych podujatí
IAU OAO opäť pripravil globálnu mapu podujatí, v rámci ktorej organizátori môžu prezentovať svoje podujatia projektu 100 hodín astronómie. Ak je podujatie otvorené pre verejnosť, je potrebné uviesť dostatok informácií, aby sa záujemcovia mohli zapojiť, či už osobne alebo online. Organizátori prvých 50 zaregistrovaných podujatí dostanú od IAU OAO výtlačky dvoch špeciálnych vydaní časopisu Communicating Astronomy with the Public venovaných storočnici planetárií. Zaregistrovať podujatie je možné pomocou tohto formulára.
Podujatia na Slovensku
Slovenská astronomická spoločnosť pri SAV, Centrum voľného času v Košiciach a Prírodovedecká fakulta Univerzity P. J. Šafárika v Košiciach srdečne pozýva všetkých záujemcov o astronómiu na podujatie v rámci projektu 100 hodín astronómie, ktoré sa bude konať 2. októbra 2024 v priestoroch hvezdárne a planetária Centra voľného času na Popradskej 86 v Košiciach. Podujatie začne o 18:00 hod. krátkym predstavením projektu 100 hodín astronómie (doc. RNDr. Rudolf Gális, PhD.) a bude pokračovať prednáškou Mexické čierne Slnko, ktorú prednesie známy slovenský astrofotograf Ing. Róbert Barsa. V prednáške spojenej s cestopisom účastníkom porozpráva o tom, ako sa v apríli 2024 skupina odvážnych slovenských astronómov vydala na expedíciu za pozorovaním úplného zatmenia Slnka až do ďalekého Mexika. Prednáška bude v rovnakom čase dostupná aj online. Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy.
Krajská hvezdáreň a planetárium M. Hella v Žiari nad Hronom (www.planetarium.sk) pripravila pre návštevníkov v rámci 100 hodín astronómie predstavenie v planetáriu Večer pod hviezdnou oblohou za zvýhodnené vstupné. Predstavenie sa bude konať v piatok 4. októbra 2024 o 20:00 hod. v Krajskej hvezdárni a planetáriu M. Hella v Žiari nad Hronom a na všetky kategórie cenníka vstupného na tento astronomický program bude poskytnutá 50 % zľava. Rezervovať si miesto je možné cez stránku predstavenia.
Nápady na aktivity
Ak potrebujete nejaké nápady pre svoje astronomické popularizačné podujatia, môžete sa inšpirovať v súbore nástrojov IAU OAO. Ak ste vyvinuli alebo viete o nejakom zaujímavom formáte astronomických popularizačných aktivít, môžete ich zdieľať s ostatnými prostredníctvom tohto formulára. Záujemcovia sa tiež môžu pozrieť na minuloročné podujatia na stránke 100 hodín astronómie 2023.
Pri propagácii informácií o vašich podujatiach na sociálnych sieťach nezabudnite použiť #100HoursOfAstronomy a #IAUoutreach, aby IAU OAO mohol pomôcť propagovať aj vaše aktivity. Sledujte kanály sociálnych médií IAU OAO (Facebook, Instagram, X and LinkedIn), pretože pred podujatím budú zverejnené ďalšie informácie a zdroje.

Kolofota 2024
2024-09-30 - 2024-10-06 | Astronomické observatórium na Kolonickom sedle, Ladomirov 176, Ladomirov, 067 71, Slovenská republika

Meno pre kvázimesiac Zeme
2024-09-30 | online
Medzinárodná astronomická únia (IAU) a vedecký podcast Radiolab sa spojili, aby pripravili novú súťaž zameranú na pomenovanie jedného z kvázimesiacov Zeme. Ľudia na celom svete majú možnosť zanechať svoju stopu na našej oblohe s oficiálnym uznaním od svetovej autority pre prideľovanie názvov objektom našej Slnečnej sústave aj mimo nej.
Termín na predkladanie návrhov do súťaže je 30. september 2024.
Viac informácii je možné nájsť v článku na webe SAS pri SAV, tlačovej správe IAU a štatúte súťaže. Pravidlá pomenovania a spôsob účasti v súťaži sú popísané aj v tomto videu.

Klub astronómov SNM - Misia GRBBeta
2024-09-27 17:30 - 19:30 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov:            Klub astronómov SNM – Misia GRBBeta: Slovenský príspevok k modernému výskumu vesmíru
Anotácia:         Od roku 2017, za sedem rokov, Slovensko vyslalo na obežnú dráhu už štyri vesmírne misie. Posledná z nich, družica GRBBeta, bola súčasťou prestížneho prvého štartu novej európskej rakety Ariane 6 v júli tohto roku. O tom, či táto misia nadviaže na úspech svojich predchodcov, a aké vedecké či technologické experimenty nesie na palube, porozpráva Jakub Kapuš vo svojej prednáške.
Prednášajúci:     Jakub Kapuš, Spacemanic CZ, s. r. o., SOSA
Dátum a čas:      27. septembra 2024, 17:30 hod.
Miesto: SNM-Prírodovedné múzeum, Bratislava

Európska noc vedy
2024-09-27 | Slovenská republika
Európska noc vedy je najväčším vedeckým festivalom na Slovensku, ktorý inšpiratívnym a jedinečným spôsobom prináša novinky a informácie zo sveta výskumu a inovácií. S novým názvom nadväzuje na úspešnú tradíciu podujatia Noci výskumníkov.
Myšlienka podujatia spočíva v prezentácii technologických výdobytkov a inovatívnych riešení, ktoré nám nielen uľahčujú a spríjemňujú život, ale predovšetkým pomáhajú zvrátiť nepriaznivé trendy globálneho vývoja.
Festival sa už tradične koná v posledný septembrový piatok 27. 9. 2024 v Bratislave, Košiciach, Banskej Bystrici, Žiline, Poprade a ďalších sprievodných lokalitách. Celodenný program ponúka sériu vedeckých prezentácií, diskusií, praktických experimentov, workshopov, technologických atrakcií či digitálnych aktivít.
Slovenská astronomická spoločnosť pri SAV v spolupráci s Prírodovedeckou fakultou Univerzity P. J. Šafárika v Košiciach a Centrom voľného času v Košiciach si pre návštevníkov OC Optima v Košiciach v rámci Európskej noci vedy 2024 pripravila vedecký stánok S ďalekohľadom na cestách. Hlavným cieľom prezentácie bude prebudiť záujem mladých ľudí o vedu a ponúknuť im možnosť zaujímavo stráviť svoj voľný čas prostredníctvom jednoduchého, a zároveň pôsobivého experimentu – pozorovania vesmírnych objektov pomocou astronomických ďalekohľadov. Pozorovať budeme objekty dennej a večernej oblohy pomocou astronomických ďalekohľadov, v prípade nepriaznivého počasia bude zabezpečené virtuálne pozorovanie. Ďalšími aktivitami budú krátke astronomické prednášky, premietanie astronomických filmov a prezentácií.

Medzinárodná noc pozorovania Mesiaca
2024-09-14 19:00 - 22:00 | Bratislavský hrad, Zámocká 862/2, Bratislava, 811 01, Slovenská republika
Milí priatelia astronómie,

srdečne Vás pozývame na podujatie Medzinárodná noc pozorovania Mesiaca, ktoré sa uskutoční za priaznivého počasia v sobotu 14. septembra 2024 od 19:00 hod. na Bratislavskom hrade. Stretneme sa na hlavnej terase pri soche Svätopluka, kde budeme mať jedinečnú príležitosť obdivovať Mesiac, v celej jeho kráse.

Toto podujatie je vhodné pre všetky vekové kategórie, takže neváhajte priviesť aj svojich rodinných príslušníkov a priateľov. Na mieste budú pripravené teleskopy a odborníci, ktorí Vám radi odpovedia na otázky a poskytnú zaujímavé informácie o Mesiaci a iných vesmírnych telesách.

Príďte s nami prežiť krásny večer plný fascinujúcich pohľadov na nočnú oblohu. Tešíme sa na Vašu účasť!

Podujatie je organizované v spolupráci so SNM – Historickým múzeom.

Visual 2024
2024-09-02 - 2024-09-08 | Astronomické observatórium na Kolonickom sedle, Ladomirov 176, Ladomirov, 067 71, Slovenská republika

Návrat na Mesiac: Cesta k Artemis
2024-07-29 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná mimoriadne v pondelok 29. júla 2024 v priestoroch hvezdárne a planetária Centra voľného času na Popradskej 86 v Košiciach.
Podujatie venované 55. výročiu prvého pristátia človeka na Mesiaci, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov venovaných kozmonautike.
Program bude pokračovať prednáškou Návrat na Mesiac: Cesta k Artemis, ktorú prednesie Ing. Pavol Horňák. Od historicky prvých krokov Neila Armstronga na povrchu Mesiaca uplynulo 55 rokov. Návrat ľudstva na Mesiac sa za ten čas ukázal byť oveľa zložitejším podnikom ako len zopakovanie úspechov programu Apollo z konca 60. rokov minulého storočia. V snahe o náš návrat sme museli čeliť, a stále aj čelíme, technologickým, logistickým a politickým výzvam, ktoré ovplyvňujú úsilie o výskum vesmíru. Napriek tomu sa rastúcemu počtu krajín podarilo prostredníctvom množstva úspešných i neúspešných robotických misií rozšíriť naše poznatky o Mesiaci. V súčasnosti figurujú pilotované lety k Mesiacu v plánoch viacerých vesmírnych agentúr. Nech sme už svedkami nových vesmírnych pretekov alebo nie, v kontexte súčasnosti sa ľudstvu opäť naskytá jedinečná príležitosť pre návrat a udržateľnú prítomnosť človeka na povrchu Mesiaca. Pozrime sa teda spolu v predstihu blížiacich sa letov programu Artemis na tie najdôležitejšie míľniky, ktoré k tomu viedli.
Prednáška bude v rovnakom čase dostupná aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Južná obloha - expedícia na Nový Zéland
2024-06-27 17:00 - 21:00 | Centrum voľného času Domino, Popradská 86, Košice, 04011, Slovenská republika
Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach a Centrum voľného času v Košiciach Vás srdečne pozývajú na podujatie, ktoré sa koná vo štvrtok 27. júna 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov venovaných kozmonautike.
Program bude pokračovať prednáškou Súhvezdia a výrazné objekty Južnej oblohy, ktorú prednesie Ing. Peter Kaňuk (Centrum voľného času, Košice). Miroslava Balušeskulová a Matej Miklóš (Centrum voľného času, Košice), účastníci Expedície na Nový Zéland, budú ďalej pokračovať rozprávaním o svojich zážitkoch z exotickej krajiny u protinožcov. Prednášky budú v rovnakom čase dostupné aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

Od T Coronae Borealis po James Webb Space Telescope
2024-06-20 17:00 - 19:30 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov: Od T Coronae Borealis po James Webb Space Telescope
Prednáša: RNDr. Ladislav Hric, CSc.
Dátum a čas: 20. júna 2024, 17:30
Miesto: Objavovňa, Prírodovedné múzeum SNM, Bratislava
Abstrakt: Dvojhviezdny systém T Corona Borealis, tiež známy ako T CrB, sa naposledy rozjasnil v roku 1946 a astronómovia predpovedali, že by sa mohol opäť rozjasniť do septembra 2024. Naša skupina intenzívne skúmala uvedený systém ešte koncom minulého storočia, pričom sme vyriešili problém, ktorý pretrvával vo vedeckých prácach 38 rokov. Nemysleli sme si, že tento objekt sa dostane do pozornosti celosvetovej astronomickej komunity. Všetko je možné, len treba vedieť, že podobné kataklizmatické premenné hviezdy sú ako mačky. O všetkom si povieme bližšie počas prednášky.

Astro RoadShow 2024
2024-06-14 09:00 - 18:00 | Obchodný dom Optima, Moldavská cesta 32, Košice, 04011, Slovenská republika

Ako vidím Rudohorie
2024-06-13 14:00 - 17:00 | Hvezdáreň a planetárium Medzev, Štóska 174, Medzev, 04425, Slovenská republika

CERN - Od najmenších čiastočiek hmoty ku záhadám vesmíru
2024-06-06 17:30 - 19:30 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov: CERN – Od najmenších čiastočiek hmoty ku záhadám vesmíru
Prednáša: Mgr. Barbora Eckerová, PhD.
Dátum a čas: 6. júna 2024, 17:30
Miesto: Objavovňa, Prírodovedné múzeum SNM, Bratislava
Abstrakt: V tejto prednáške bude predstavené európske laboratórium jadrovej a časticovej fyziky sídliace na švajčiarsko-francúzskej hranici – CERN. Jeho súčasťou je Large Hadron Collider (LHC), ktorý je najväčším postaveným urýchľovačom na svete. Vedci zo všetkých kútov sveta sa schádzajú, aby skúmali základné princípy fungovania sveta pomocou zrážok vysokoenergetických častíc. Prečo potrebujú skúmať práve zrážky častíc? Čo sa dá z nich vyčítať? Ako to súvisí s hlbokým vesmírom? A ako vlastne vyzerá práca fyzika v CERNe? Tieto a podobné otázky sa pokúsime zodpovedať v tejto prednáške.

Astronomický Paríž
2024-05-30 17:30 - 19:30 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Názov: Astronomický Paríž
Prednáša: Mgr. Patrik Čechvala, PhD.
Dátum a čas: 30. mája 2024, 17:30
Miesto: Objavovňa, Prírodovedné múzeum SNM, Bratislava
Abstrakt: Čo sa vám prvé vybaví, keď sa spomenie hlavné mesto Francúzska? Eiffelova veža, Champs-Élysées, gastronómia, parížske kaviarne alebo móda? Je to však aj miesto, kde sídlia inštitúcie podieľajúce sa na špičkovom vedeckom (medzi tým aj astronomickom) výskume. Ba čo viac, Paríž predstavuje miesto s mimoriadnou históriou spojenou s rozvojom vedy a astronómie. V nedávnom období som mal možnosť istý čas pracovne stráviť v tomto meste a objavovať tak jeho zaujímavosti spojené s rozvojom vedy. Počas prednášky sa zameriame predovšetkým na Parížske observatórium, ale bude toho omnoho viac.

Svieťme si na cestu... nie na hviezdy
2024-05-23 17:00 - 21:00 | Centrum voľného času Domino, Popradská 86, Košice, 04011, Slovenská republika
IAU národní koordinátori pre popularizáciu astronómie na Slovensku, Slovenská astronomická spoločnosť pri SAV, Prírodovedecká fakulta Univerzity P. J. Šafárika v Košiciach, Centrum voľného času v Košiciach a Slovenský zväz astronómov Vás srdečne pozývajú na podujatie, ktoré sa bude konať vo štvrtok 23. mája 2024 v priestoroch hvezdárne a planetária Centra voľného času na Popradskej 86 v Košiciach.
Podujatie, ktoré je organizované v rámci spolupráce s Astronomickým ústavom SAV, v. v. i., začne o 17:00 hod. premietaním dokumentárnych filmov venovaných problematike svetelného znečistenia. Aktivity Medzinárodnej astronomickej únie v oblasti ochrany rádiovo tichej a tmavej nočnej oblohy krátko predstaví IAU národný koordinátor pre popularizáciu astronómie na Slovensku doc. RNDr. Rudolf Gális, PhD. (Prírodovedecká fakulta Univerzity P. J. Šafárika v Košiciach).
Program bude pokračovať prednáškami: Umelé osvetlenie a životné prostredie (RNDr. Peter Begeni), Svetelné znečistenie (RNDr. Pavol Rapavý) a Svieťme si na cestu… nie na hviezdy (RNDr. Daniela Rapavá). V prednáškach bude predstavený vplyv umelého osvetlenia na životné prostredie a problematika svetelného znečistenia ako vážneho environmentálneho problému súčasnej civilizácie. Tiež bude predstavená unikátna medzinárodná súťaž fotografií Svieťme si na cestu… nie na hviezdy, ktorej v tomto roku už 14. ročník organizuje Slovenská ústredná hvezdáreň v Hurbanove v spolupráci so Slovenským zväzom astronómov a Slovenskou astronomickou spoločnosťou pri SAV.
Prednášky budú v rovnakom čase dostupné aj online, prostredníctvom videokonferenčného systému Prírodovedeckej fakulty Univerzity P. J. Šafárika v Košiciach, dostupného cez internetový prehliadač na tejto adrese.
Podujatie bude pokračovať o 19:30 hod. projekciou hviezdnej oblohy v planetáriu a za jasného počasia aj pozorovaním objektov večernej oblohy pomocou ďalekohľadov Centra voľného času na Popradskej 86 v Košiciach.

V priestoroch Centra voľného času na Popradskej 86 v Košiciach si návštevníci budú môcť od 15. mája 2024 pozrieť výstavu fotografií, s ktorými sa ich autori zapojili do predchádzajúcich ročníkov súťaže Svieťme si na cestu… nie na hviezdy.

Staň sa ilustrátorom
2024-05-23 14:00 - 16:00 | Hvezdáreň a planetárium Medzev, Štóska 174, Medzev, 04425, Slovenská republika

Existuje tmavá hmota?
2024-05-09 17:30 - 19:00 | Slovenské národné múzeum – Prírodovedné múzeum, Vajanského nábrežie 2, Bratislava, 810 06, Slovenská republika
Existuje tmavá hmota?
Prednáša: Mgr. Peter Maták, PhD., Katedra teoretickej fyziky, FMFI UK
Dátum a čas: 9. mája 2024, 17:30
Miesto: Objavovňa (3. poschodie), Prírodovedné múzeum SNM, Bratislava
Abstrakt: V tejto prednáške si priblížime problematiku mladého vesmíru a hypotetických ťažkých neviditeľných častíc, tvoriacich takzvanú tmavú hmotu. Ukazuje sa totiž, že ich zavedením dostaneme pomerne jednoduchý a konzistentný opis nášho vesmíru. Aké pozorovania súvisia s tmavou hmotou a aké by mali byť jej vlastnosti? Môžu sa častice, ktoré ju tvoria, nájsť v urýchľovačových experimentoch, ako je napríklad LHC v CERNe? A čo vlastne znamená slovo ‚existovať‘ pri javoch, ktoré tak veľmi presahujú našu každodennú skúsenosť? Tieto, ako aj niektoré ďalšie otázky sa pokúsime v prednáške zodpovedať.
